汪正夫云已厭遊湖上顧予猶未數往遂成長篇寄之
作者：鄭獬
朝代：宋

paragraphs: 君已厭折湖上花，我猶驅迫坐兩衙。
須知樂事屬閒客，日日携觴不在家。
况君才力自少對，取次落筆成天葩。
春風湖上與之敵，豪放麗絕無以加。
幽岩絕壁無不到，欲緣雲漢尋天槎。
頃屬勝遊不得往，猶如野馬絆在車。
眼看紅英零落盡，長條已被綠葉遮。
春芳雖晚猶得在，山丹正好紅相誇。
終當擺去百事役，與君共躡南山霞。
雖老猶能沃金葉，卞娘送以雙琵琶。
已教樓下排花舫，醉到碧山春日斜。